Document ID: 32005D0204

ΑΠΌΦΑΣΗ αριθ. 199
της 13ης Οκτωβρίου 2004
σχετικά με τα υποδείγματα εντύπων που είναι αναγκαία για την εφαρμογή των κανονισμών του Συμβουλίου (EΟΚ) αριθ. 1408/71 και (EΟΚ) αριθ. 574/72 (σειρά E 300)
(Κείμενο που παρουσιάζει ενδιαφέρον για τον ΕΟΧ και για τη συμφωνία ΕΕ/Ελβετίας)
(2005/204/EΚ)
Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑÏΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη:
το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (1), σύμφωνα με το οποίο η διοικητική επιτροπή έχει το καθήκον να χειρίζεται όλα τα διοικητικά θέματα που απορρέουν από τον κανονισμό (ΕΟΚ) αριθ. 1408/71 και από μεταγενέστερους κανονισμούς,
το άρθρο 2 παράγραφος 1 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71 (2), σύμφωνα με το οποίο η διοικητική επιτροπή έχει το καθήκον να καθορίζει τα αναγκαία για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 υποδείγματα εγγράφων,
την απόφαση αριθ. 154, της 8ης Φεβρουαρίου 1994, για τα υποδείγματα εντύπων που είναι απαραίτητα στην εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (Ε 301, Ε 302, Ε 303) (3),
Εκτιμώντας τα ακόλουθα:
(1)
Με τη διεύρυνση της Ευρωπαϊκής Ένωσης την 1η Μαΐου 2004 απαιτείται η προσαρμογή των εντύπων E 301, Ε 302 και Ε 303.
(2)
Με τη συμφωνία για τον Ευρωπαϊκό Οικονομικό Χώρο (συμφωνία για τον ΕΟΧ) της 2ας Μαΐου 1992, που συμπληρώθηκε με το πρωτόκολλο της 17ης Μαρτίου 1993, παράρτημα VI, εφαρμόζονται οι κανονισμοί (EΟΚ) αριθ. 1408/71 και (ΕΟΚ) αριθ. 574/72 στον Ευρωπαϊκό Οικονομικό Χώρο.
(3)
Η Ευρωπαϊκή Κοινότητα και τα κράτη μέλη της και η Ελβετική Συνομοσπονδία έχουν συνάψει συμφωνία περί ελεύθερης κυκλοφορίας των προσώπων (συμφωνία της Ελβετίας) η οποία τέθηκε σε ισχύ την 1η Ιουνίου 2002. Το παράρτημα II της συμφωνίας αναφέρεται στους κανονισμούς (ΕΟΚ) αριθ. 1408/71 και (ΕΟΚ) αριθ. 574/72.
(4)
Για πρακτικούς λόγους, τα έντυπα που χρησιμοποιούνται στην Ευρωπαϊκή Ένωση και βάσει των συμφωνιών ΕΟΧ και Ελβετίας πρέπει να είναι ίδια,
ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
1.
Τα υποδείγματα εντύπων E 301, E 302 και E 303 που αναπαράγονται στην απόφαση αριθ. 154 αντικαθίστανται από τα υποδείγματα που επισυνάπτονται στην παρούσα απόφαση.
2.
Οι αρμόδιες αρχές των κρατών μελών θέτουν στη διάθεση των ενδιαφερόμενων μερών (δικαιούχους, φορείς, εργοδότες κ.λπ.) τα έντυπα σύμφωνα με τα συνημμένα στην παρούσα απόφαση υποδείγματα.
3.
Αυτά τα έντυπα θα διατίθενται στις επίσημες γλώσσες της Κοινότητας και θα διαμορφώνονται με τρόπο ώστε οι διάφορες γλωσσικές εκδόσεις να αντιστοιχούν τέλεια μεταξύ τους, παρέχοντας ταυτόχρονα τη δυνατότητα σε όλους τους αποδέκτες (δικαιούχους, φορείς, εργοδότες κ.λπ.) να λαμβάνουν το τυπωμένο έντυπο στην γλώσσα τους.
4.
Η παρούσα απόφαση, η οποία αντικαθιστά την απόφαση αριθ. 154, δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να εφαρμόζεται από την πρώτη ημέρα του μήνα που ακολουθεί τη δημοσίευσή της.

Labels: 12
9
0